  Туспуктэм: vk.com (Военно-спортивная игра «Зарница Поволжья») Майя Бывальцева Удмуртиысь юнармеецъёслэн командазы ожгар ужъя но спортъя «Зарница Поволжья – 2022» шудонлэн йылпумъян люкетаз кыкетӥ инты басьтӥз. Округъя IX финал Оренбургын ортчиз. Со сярысь элькунысь дышетонъя но тодосъя министерстволэн пресс-службаез ивортӥз. Шудонэ Приволжск федерал округысь улосвылъёсысь 14 командаос,озьы ик Донецк но Луганск калык элькунъёслэн командаоссы пыриськизы. Ӵошатсконъёс 16 амалъёсын ортчизы. Кылсярысь, автоматэз сэрттонын-бичанын Удмуртиысь пиналъёс куинетӥ луизы. Огъя зачётын Нижний Новгород улосвылысь юнармеецъёс вормизы, «Зарницалэн» киысь кие выжись знамяез соослы кылиз. Куинетӥ инты Оренбург улосвыллэн командаез басьтӥз. Куинь азьмынӥсь командаослы кубокъёс, дипломъёс, грамотаос но кузьымъёс сётӥзы. Ваньмызлы – Росси азьмуртлэн Приволжск федерал округъя ужоскето муртэзлэсь кузьымъёс – ыбылӥськон быгатонлыкъёсты будэтон понна пневматика винтовкаос. Ӵошатсконъёсы пыриськем сяна, пиналъёс Оренбургысь Леопольд но Мстислав Ростроповичьёс нимо кун институтэ, драмая Горький нимо театре, «Салют, Победа!» мемориал огъетэ но мукет учкымон интыосы ветлӥзы. Тегъёс: Удмуртия ПФО пиналъёс  